b'\n_START_ARTICLE_\nMarija Pirjevec\n_START_SECTION_\n\xc5\xbdivljenje\n_START_PARAGRAPH_\nProfesorica Marija Pirjevec \xc5\xbeivi in dela v Trstu. Tam je tudi diplomirala na Filozofski fakulteti Univerze v Trstu s tezo Il mondo poetico di Sre\xc4\x8dko Kosovel (slovensko: Pesni\xc5\xa1ki svet Sre\xc4\x8dka Kosovela), ki jo je raz\xc5\xa1irjeno in dopolnjeno objavila 1974. leta in s tem \xc5\xbee nakazala obrise svojega poklicnega dela, ki je v veliki meri namenjeno odkrivanju in uveljavljanju slovenske literature v italijanskem kulturnem prostoru. Je sestra zgodovinarja Jo\xc5\xbeeta Pirjevca in \xc5\xbeena literarnega zgodovinarja Borisa Paternuja.\n_START_SECTION_\nDelo\n_START_PARAGRAPH_\nNajprej je pou\xc4\x8devala na tr\xc5\xbea\xc5\xa1kih srednjih \xc5\xa1olah s slovenskim u\xc4\x8dnim jezikom (1965\xe2\x80\x9385) ter sestavila \xc5\xa1tiri berila za slovenske osnovne \xc5\xa1ole v Italiji, poleg tega pa \xc5\xa1e antologijo za vi\xc5\xa1je srednje \xc5\xa1ole Od realizma do moderne (1981, 1993, soavtorica Lojzka Bratu\xc5\xbe). Od leta 1972 je predavala slovensko knji\xc5\xbeevnost na In\xc5\xa1titutu za slovansko filologijo Filozofske fakultete v Trstu, leta 1993 pa se je zaposlila na oddelku modernih jezikov za tolma\xc4\x8de in prevajalce. Poleg akademskih obveznosti je na tr\xc5\xbea\xc5\xa1ki filozofski fakulteti skrbela za razvoj slovenistike, organizirala vrsto simpozijev, okroglih miz, gostovanj slovenskih strokovnjakov. Raziskuje literarnozgodovinske stike med slovensko in italijansko knji\xc5\xbeevnostjo. Zbrala je ve\xc4\x8d \xc5\xa1tudij in esejev, ki so bili v zadnjem desetletju objavljeni v slovenskih znanstvenih zbornikih in revialnem tisku(Razprave SAZU, Slavisti\xc4\x8dna revija, Sodobnost, Acta Neophilologica, Knji\xc5\xbeevni listi, Primorska sre\xc4\x8danja), nekateri med njimi so iz\xc5\xa1li v italijan\xc5\xa1\xc4\x8dini. Sistemati\xc4\x8dno prou\xc4\x8duje razvoj slovenske proze, s tega podro\xc4\x8dja je izdala tri knji\xc5\xbene izdaje. V italijan\xc5\xa1\xc4\x8dino je prevedla Cankarjevo Hi\xc5\xa1o Marije Pomo\xc4\x8dnice - Casa di Maria Ausiliatrice, Pordenone, 1984; uredila Pahorjev zbornik (s sodelovanjem z Vero Tutte); uredila antologijo tr\xc5\xbea\xc5\xa1ke poezije Kar naprej trajati. Komentirala je ve\xc4\x8d italijanskih izdaj slovenskih pisateljev.'